**SELETUSKIRI**

**Vabariigi Valitsuse korralduse „„Eesti maaelu arengukava 2014–2020” muudatusettepanekute heakskiitmine ja volituse andmine” eelnõu juurde**

**1. Sissejuhatus**

Euroopa Liidu (edaspidi *EL*) liikmesriigina on Eestil võimalik osaleda ELi ühises põllumajanduspoliitikas (edaspidi *ÜPP*) ja saada muu hulgas osa ka EL-i maaelu arengu toetuste eelarvest. ELi eelarveperioodil 2014–2020 ning üleminekuaastatel 2021 ja 2022 on Eestil võimalik kasutada Euroopa Maaelu Arengu Põllumajandusfondi (edaspidi *EAFRD*) vahendeid ligikaudu 1,019 miljardi euro ulatuses ning Euroopa Liidu taasterahastu vahendeid ligikaudu 63 miljoni euro ulatuses. EAFRD poolt kaasrahastatav maaelu arengu poliitika on osa ÜPPst ning selle eesmärgid on põllumajanduse konkurentsivõime parandamine, loodusvarade jätkusuutlik majandamine ja kliimategevuse tagamine ning maapiirkondade majanduse ja kogukondade tasakaalustatud territoriaalse arengu saavutamine, sealhulgas tööhõive loomine ja säilitamine.

Tulenevalt Euroopa Parlamendi ja nõukogu määruse (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548) artiklist 6 tuli liikmesriikidel EAFRD vahendite kasutamiseks koostada maaelu arengu programmdokument (ehk arengukava), millega rakendatakse strateegiat, mille eesmärk on järgida määratud meetmete kogumi abil maaelu arengut käsitlevaid ELi prioriteete, ning sama määruse artikli 10 lõike 1 kohaselt see esitada Euroopa Komisjonile (edaspidi *EK*), kes sama artikli lõike 2 kohaselt kiidab selle heaks. Eestis on nimetatud programmdokumendiks Eesti maaelu arengukava 2014–2020 (edaspidi *arengukava*), mille koostamine toimus aastatel 2011–2014. Arengukava koostamise koordineerimine kui maaelu poliitika kavandamise pädevus oli tulenevalt Vabariigi Valitsuse seaduse § 64 lõikes 1 määratud valitsemisalast Põllumajandusministeeriumil. Põllumajandusministri 13. septembri 2011. a käskkirjaga nr 117 moodustati arengukava ettevalmistamiseks juhtkomisjon (edaspidi *juhtkomisjon*), kuhu kuulus 28 erinevat asutust ja organisatsiooni, kes esindasid põllumajandust, keskkonda, metsandust, ettevõtlust, kohalikke omavalitsusi, külaliikumist, kohalikku algatust jne. Ministeeriumidest olid lisaks Põllumajandusministeeriumile juhtkomisjonis esindatud Rahandusministeerium, Keskkonnaministeerium, Majandus- ja Kommunikatsiooniministeerium, Siseministeerium ning Haridus- ja Teadusministeerium. Arengukava toetusmeetmete väljatöötamine toimus nõuandva rolliga valdkonnapõhistes töögruppides. Lisaks juhtkomisjonis esindatud organisatsioonidele oli töögruppidesse kaasatud eksperte ja esindajaid veel u 30 organisatsioonist. Arengukava koostamisest anti muu hulgas ülevaateid põllumajanduse ja maaelu arengu nõukogus (PMAN) ning Riigikogu maaelukomisjonis. Valdavalt juhtkomisjonis esindatud asutuste ja organisatsioonide baasil moodustas põllumajandusminister 2014. a 17. detsembril oma käskkirjaga nr 177 arengukava seirekomisjoni.

Vabariigi Valitsus kiitis arengukava eelnõu heaks 26. mai 2014. a korraldusega nr 239, andes viimasega ühtlasi põllumajandusministrile volituse läbirääkimisteks EKga. Arengukava esitati EKle ametlikult 2014. a 2. juunil EK ja liikmesriikide vahelise elektroonilise infovahetussüsteemi SFC2014 kaudu. Euroopa Komisjon kiitis arengukava heaks 2015. a 13. veebruaril rakendusotsusega nr C(2015)832 *final*.

Arengukava hõlmab perioodi 2014–2020 ning üleminekuaastaid 2021 ja 2022 ning keskendub kuuele ELi prioriteedile maaelu arengu valdkonnas (teadmussiirde ja innovatsiooni parandamine põllumajanduses, metsanduses ning maapiirkondades; põllumajandusettevõtete elujõulisuse ja kõigi põllumajandusvormide konkurentsivõime parandamine kõigis piirkondades ning uuenduslike põllumajandustehnoloogiate ja metsade säästva majandamise edendamine; toiduahela korraldamine, sh põllumajandustoodete töötlemine ja turustamine, loomade heaolu ja riskijuhtimise edendamine põllumajanduses; põllumajanduse ja metsandusega seotud ökosüsteemide ennistamine, säilitamine ja parandamine; ressursitõhususe edendamine ning vähese CO2-heitega ja kliimamuutuste suhtes vastupidavale majandusele ülemineku toetamine põllumajanduses ning toiduainete- ja metsandussektoris; sotsiaalse kaasamise, vaesuse vähendamise ja maapiirkondade majandusliku arengu edendamine), võttes samas arvesse Eesti maaelu omanäolisust. Nimetatud kuus prioriteeti jagunevad omakorda sihtvaldkondadeks, mille alt on programmeeritud kõik arengukava meetmed ja tegevuse liigid ning mille kohta on seatud kvantifitseeritud eesmärgid. Arengukava raames on kavas rakendada kokku 17 meedet (sh tehniline abi) ja 41 tegevuse liiki. Praeguseks on kõik meetmed rakendunud, arengukava avaliku sektori kogueelarvest, kogusummas 1 300 034 865 eurot, on 2021. a 31. oktoobri seisuga ära kasutatud (s.t. toetusesaajatele välja makstud) 867 208 182 eurot, mis teeb arengukava finantsplaani täitmise protsendiks 66,7. Arengukava alusel makstavaid toetusi menetletakse Euroopa Liidu ühise põllumajanduspoliitika rakendamise seaduse (edaspidi *ELÜPS*) ja selle alusel antavate rakendusaktide alusel.

Käesoleva eelnõuga nähakse ette arengukava kaheksandate muudatusettepanekute heakskiitmine ja Euroopa Komisjoniga muudatuste osas vajaduse korral läbirääkimiste pidamiseks volituse andmine.

Eelnõu ja seletuskirja valmistas ette Maaeluministeeriumi maaelupoliitika ja analüüsi osakonna nõunik Ove Põder (tel 625 6290, ove.poder@agri.ee).

**2. Eelnõu eesmärk**

Kuigi 2021. aastaga on alanud EL-i uus seitsmeaastane (2021–27) eelarveperiood, ei alanud 2021. aastal veel uue, reformitud EL-i ühise põllumajanduspoliitika rakendamine. Euroopa Komisjon on välja töötamas uut ÜPP-d reguleerivate EL-i alusmääruste alusel antavaid rakendus- ja delegeeritud määrusi ning liikmesriigid on ametis oma perioodi 2023–27 ÜPP strateegiakavade väljatöötamisega. Seetõttu kujunevad 2021. ja 2022. aasta nn üleminekuaastateks, kui jätkatakse perioodi 2014–2020 ÜPP, sealhulgas maaelu arengu poliitika elluviimist, kasutades selleks veel alles olevaid perioodi 2014–2020 vahendeid, algselt uue ÜPP kaheks esimeseks aastaks ette nähtud rahalisi vahendeid ja EL-i taasterahastu vahendeid ning valmistades samal ajal paralleelselt ette uue ÜPP rakendamiseks vajalikke dokumente ja rakendusmehhanisme. Liikmesriikide perioodi 2014–2020 maaelu arengukavad on kaheaastaseks üleminekuperioodiks (01.01.2021–31.12.2022) automaatselt pikenenud, mis sisuliselt tähendab arengukavade 2014–2020 meetmete rakendamist, kasutades selleks ka eelnimetatud uusi vahendeid. Arengukava vahendeid on võimalik kasutada veel ka kolm aastat pärast perioodi lõppu (kuni 2025. a lõpuni). Käesoleva muudatusega tehakse arengukavas muudatused üleminekuaastateks, et tagada muutunud keskkonnas paremini rakendatavate meetmete ja tegevuse liikide sobivus arengukava eesmärkide täitmiseks.

**3. Eelnõu sisu**

Vabariigi Valitsuse korraldus kehtestatakse ELÜPSi § 2 lõike 4 ning Euroopa Parlamendi ja nõukogu määruse (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks määrus (EÜ) nr 1083/2006 (ELT L 347, 20.12.2013, lk 320–469) artikli 30 lõigete 1 ja 2 alusel. ELÜPSi § 2 lõike 4 kohaselt võib Vabariigi Valitsus ÜPP kohaldamiseks anda oma pädevuse piires korralduse küsimuses, mille otsustamise õigus on ELi õigusaktide kohaselt liikmesriigil. Euroopa Parlamendi ja nõukogu määruse (EL) nr 1303/2013 artikli 30 lõige 1 näeb ette tingimused, millele peavad vastama liikmesriikide poolt EKle esitatud taotlused arengukavade muutmiseks ning lõige 2 kirjeldab arengukavade muutmise menetlust EK ja liikmesriigi vahel. Sama määruse artikli 49 lõike 3 kohaselt tuleb arengukava korraldusasutusel, kelleks ELÜPSi § 65 lõike 4 kohaselt on Maaeluministeerium, arengukava muutmisel muudatusettepanekute osas konsulteerida seirekomisjoniga. Arengukava seirekomisjoniga on muudatusettepanekute osas konsulteeritud järgmiselt: 2021. a 18. oktoobril saadeti seirekomisjoni liikmetele tutvumiseks arengukava olulisemad muudatusettepanekud ning 29. oktoobril toimunud seirekomisjoni istungil tutvustati seirekomisjoni liikmetele olulisemaid muudatusettepanekuid ning anti selgitusi ja vastuseid seirekomisjoni liikmete kohapeal esitatud küsimustele.

Arengukava olulisemad muudatused on järgmised:

- meetme 4 „Investeeringud materiaalsesse varasse“ tegevuse liigi 4.2 „Investeeringud põllumajandustoodete töötlemiseks ja turustamiseks“ raames muudetakse abikõlblikuks ka üksnes turustamiseks vajaliku seadme ostmine või ehitise ehitamine;

- meetme 4 tegevuse liigi 4.2 puhul vähendatakse maksimaalseid toetusmäärasid mitmete sihtgruppide puhul – keskmise suurusega ja suurettevõtjate maksimaalset toetusmäära vähendatakse 5 protsendipunkti võrra, vastavalt 35%-lt 30%-ni ja 25%-lt 20%-ni ning mikro- ja väikeettevõtjate sihtgrupi puhul vähendatakse mahepõllumajandustoodete töötlemise investeeringute ning ühistute poolt tehtavate puu- ja köögiviljaga seotud või põllumajandusloomade turustamise edendamise investeeringute maksimaalset toetusmäära samuti 5 protsendipunkti võrra, 45%-lt 40%-ni;

- meetme 6 „Põllumajandusettevõtete ja ettevõtluse areng“ tegevuse liigi 6.1 „Noorte põllumajandustootjate tegevuse alustamine“ raames täiendatakse taotlejale esitatavaid nõudeid nõudega läbida ettevõtlusalane infopäev;

- meetme 6 tegevuse liigi 6.1 raames muudetakse äriplaanile esitatavaid nõudeid, nähes ette, et äriplaan tuleb senise kolme aasta asemel (toetuse taotlemise aasta + järgnevad kaks aastat) koostada viieks aastaks (toetuse taotlemise aasta + järgnevad neli aastat);

- meetme 6 tegevuse liigi 6.1 puhul suurendatakse maksimaalset toetussummat 20 000 euro võrra, seniselt 40 000 eurolt 60 000 euroni;

- meetme 6 tegevuse liigi 6.3 „Väikeste põllumajandusettevõtete arendamine“ raames muudetakse toetusesaaja määratlemise aluseid – senine müügitulul põhinev toetusesaaja määratlus asendatakse standardkogutoodangul põhineva määratlusega (taotleja standardkogutoodangu väärtus taotluse esitamisele vahetult eelnenud majandusaastal peab olema vahemikus 4000–50 000 eurot);

- meetme 19 „Toetus LEADERi kohalikule arengule (CLLD – kogukonna juhitud kohalik areng“tegevuse liigi 19.1 „Kohaliku arengu strateegiate ettevalmistamine“ raames asendatakse perioodi 2023–27 kohaliku arengu strateegiate ettevalmistamisel algselt kavandatud tegelikult tehtud ja välja makstud kulude hüvitamise skeem lihtsustatud kulumeetodiga, milleks on kindlasummaline makse (*lump sum*);

- arengukava tehnilise abi kogueelarvet suurendatakse 1 300 000 euro võrra põllumajanduse suurandmete süsteemi ülesehitamise 2. etapi tegevusteks, eraldades enamuse selleks vajalikeks vahenditest meetmelt 1 „Teadmussiire ja teavitus“, tegevuse liigilt 1.4 „Pikaajalised programmid“;

- meetmes 21 „Erakorraline ajutine toetus põllumajandustootjatele ja VKEdele, keda COVID-19 kriis on eriti mõjutanud“ kasutamata jäänud rahalised vahendid kogusummas 998 100 eurot tõstetakse tagasi meetmesse 4, tegevuse liigile 4.2.

Seletuskirja lisa 1 kajastab arengukava muudatusettepanekuid ja selle koostamisel on võetud aluseks eeskätt komisjoni rakendusmääruse (EL) nr 808/2014, milles sätestatakse Euroopa Parlamendi ja nõukogu määruse (EL) nr 1305/2013 (Euroopa Maaelu Arengu Põllumajandusfondist (EAFRD) antavate maaelu arengu toetuste kohta) rakenduseeskirjad (ELT L 227, 31.07.2014, lk 18–68), artikli 4 lõikes 1 sätestatu. Seletuskirja lisas 2 on toodud muudatusettepanekute kohaselt muudetud arengukava põhitekst.

Arengukava kehtiva versiooniga on võimalik tutvuda Maaeluministeeriumi veebilehel aadressil <http://www.agri.ee/et/eesmargid-tegevused/eesti-maaelu-arengukava-mak-2014-2020>.

**4. Eelnõu vastavus Euroopa Liidu õigusele**

Eelnõu on kooskõlas Euroopa Parlamendi ja nõukogu määrusega (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548), Euroopa Parlamendi ja nõukogu määrusega (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks määrus (EÜ) nr 1083/2006 (ELT L 347, 20.12.2013, lk 320–469), ning komisjoni rakendusmäärusega (EL) nr 808/2014, milles sätestatakse Euroopa Parlamendi ja nõukogu määruse (EL) nr 1305/2013 (Euroopa Maaelu Arengu Põllumajandusfondist (EAFRD) antavate maaelu arengu toetuste kohta) rakenduseeskirjad (ELT L 227, 31.07.2014, lk 18–68).

**5. Eelnõu mõjud**

Arengukava muutmine aitab senisest paremini saavutada maaelu arengu poliitika eesmärke ja viia ellu peamisi tegevusi aastatel 2022–2025. Olulisemate muudatuste eeldatavad mõjud on järgmised:

- meetme 4 tegevuse liigis 4.2 tehtav muudatus seoses abikõlblike investeeringute laiendamisega loob võimalused selleks, et toiduainetööstused teevad investeeringuid turustamiseks vajalikesse seadmetesse ja ehitistesse, mis aitavad kaasa keskkonnapoliitika eesmärkide saavutamisele ning toodete välisturgudele müümise osakaalu suurendamisele;

- meetme 4 tegevuse liigis 4.2 tehtavad muudatused seoses maksimaalsete toetusmäärade vähendamisega võivad kaasa tuua potentsiaalsete toetuse taotlejate huvi vähenemise toetuse taotlemise vastu, tulenevalt tingimuste ebasoodsamaks muutumisest;

- meetme 6 tegevuse liigis 6.1 tehtav muudatus seoses ettevõtlusalase infopäeva läbimise nõude lisamisega aitab suurendada alustavate noorte ettevõtjate ettevõtlusalast oskusteavet, mis omakorda peaks aitama kaasa ka esitatavate taotluste ja äriplaanide kvaliteedi tõusule;

- meetme 6 tegevuse liigis 6.1 tehtav muudatus seoses äriplaani perioodi pikendamisega suunab toetuse taotlejat ettevõtte kaugema tuleviku peale mõtlema ning sellest tulenevalt ka kavandatavaid kulutusi ja tegevusi läbimõeldumalt planeerima;

- meetme 6 tegevuse liigis 6.1 tehtav muudatus seoses maksimaalse toetussumma suurendamisega suurendab eeldatavalt toetuse taotlejate arvu, sest mitmed suurema toetusvajadusega potentsiaalsed taotlejad, kes seni summa väiksuse tõttu toetust taotlema ei tulnud, võivad seda nüüd teha;

- meetme 6 tegevuse liigis 6.3 tehtav muudatus seoses toetusesaajate määratluse aluste muutmisega muudab menetlusprotsesside rakendamist lihtsamaks ja kiiremaks;

- meetme 19 tegevuse liigis 19.1 tehtava muudatusega luuakse eeldused, et perioodi 2023–27 kohaliku arengu strateegiate ettevalmistamise protsess ja selleks antava toetuse menetlemine on administratiivselt lihtsam ja kiirem;

- rahastamiskavas meetme 1 ja tehnilise abi vahelise vahendite ümbertõstmisega tagatakse, et põllumajanduse suurandmete süsteem on võimalik veel arengukava raames ellu viia, mis omakorda võimaldab nii põllumajandustootjatest toetusesaajatel kui riigil teha paremaid otsuseid – põllumajandustootjatel majandamisotsuseid ning riigil oma meetmete ja tegevuste (sh tulevase ÜPP strateegiakava raames) planeerimist ja elluviimist käsitlevaid otsuseid. Samuti on suurandmetel positiivne mõju teadus- ja arendustegevusele ning innovatsiooni soodustamisele;

- rahastamiskavas meetmete 21 ja 4 vahelise vahenditega ümbertõstmisega tagatakse, et ligemale 1 miljon eurot ei jää arengukava raames kasutamata, vaid saab eeldatavalt sihipäraselt põllumajandustoodete töötlemise ja turustamise edendamiseks ära kasutatud.

**6. Eelnõu rakendamiseks vajalikud kulutused**

Tulenevalt meetmete erinevatest EL-i kaasrahastamise määradest toob muudatus, millega meetmest 1 „Teadmussiire ja teavitus“ tõstetakse vahendeid ümber arengukava tehniliseks abiks, kaasa vajaduse täiendavate riigieelarveliste vahendite järele kogusummas 58 426,97 eurot.

**7. Eelnõu kooskõlastamine**

Eelnõu esitatakse kooskõlastamiseks Keskkonnaministeeriumile, Majandus- ja Kommunikatsiooniministeeriumile ning Rahandusministeeriumile, samuti informatsiooniks arengukava seirekomisjonile.